
A konvektív paraméterek vizsgálata és a felhőzet-változás hátterének feltárása az ERA5 reanalízis adatbázis alapján

Mikor az éghajlatváltozás hatásairól beszélünk, elsősorban a hőmérséklet növekedés kerül előtérbe, pedig az éghajlatváltozás a teljes időjárási rendszerre hatással van. Ahhoz, hogy jobban megértsük az egyes tényezők egymásra gyakorolt hatásait, mint összetett visszacsatolási rendszert, elengedhetetlen a különböző paraméterek alakulásának mélyebb vizsgálata.
A kutatás célja elemezni a felhőborítottság és a konvektív paraméterek változását és a változás hátterét, okait és hatásait, Közép-Európa területén, az 1983-2022 közti időszakban, felhasználva az ERA5 reanalízis adatbázis adatait. Kutatás során összesen 16 különböző paramétert vizsgáltam, statisztikai elemzéseket – átlagolásokat, korrelációt és lineáris regressziót szignifikancia-számítással – végeztem a regionális eltérésekre és az évszakos ingadozásokra fókuszálva.
A felhőzet visszacsatolási mechanizmusa az éghajlati rendszer egyik legösszetettebb tényezőjét képezi, mivel a felhők egyidejűleg képesek melegítő és hűtő hatást kifejteni. Ezek egyensúlya jelentősen befolyásolja a globális sugárzási egyenleget. A vizsgálataim fő célja, hogy az alacsony-, a közép- és a magasszintű felhőborítottság változásának hátterét feltárjam. Hipotézisem szerint az alacsonyszintű felhőborítottság csökkenése összefüggésben áll a felhőalap emelkedésével, míg a közép- és magasszintű felhőborítottság alakulását elsősorban a nagytérségi mozgásrendszerek változásai határozzák meg. Az eredmények alátámasztották ezt a feltételezést.
Az eredmények alapján megfigyelhető, hogy a vizsgált terület északi részein, ahol a hőmérséklet növekedését a relatív páratartalom csökkenése kíséri, a felhőképződés magasabb szinten történik meg, ami hozzájárul az alacsonyszintű felhőzet csökkenéséhez. Továbbá megfigyelhető a pozitív NAO helyzetek számának csökkenése, ami a mediterrán térségben a ciklonaktivitás és a légnedvesség növekedését okozza. Ezek a hatások együttesen hozzájárulnak a felhőborítottság térbeli mintázatának megváltozásához, a mediterrán térségben a felhőzet növekedését, és az északi területeken a felhőzet csökkenését mutatva. Vizsgálataim során a nyári hónapokban a mediterrán térségben intenzív konvektív energia (CAPE) növekedést is felfedeztem, ami ezen a területen a heves zivatarok és szélsőséges csapadékhullások gyakoribbá válását okozza, amelyek hozzájárulnak a térség időjárási extrémitásainak fokozódásához.



